De Autorn vom Vuagspül san oft gnua nimma naumentlich feststöllboa, wias aa bei dene Quodlibets oft genau aso is. Nestroy wean von dene meistn Literatuahistorika nua viar Vuagspül zuagrechnt, de von eahm sölwa hoibwegs sicha vafåsst sei soin: Gewissensangst, Rache, Verzeihung und Quodlibet (füa Magische Eilwagenreise durch die Comödienwelt, 1830), Der Theaterdiener, die Benefizvorstellung und Quodlibet (füa Humoristische Eilwagenreise durch die Theaterwelt, 1832), Die Fahrt mit dem Dampfwagen (füa wechselnde Quodlibets, 1834), Die dramatischen Zimmerherrn (füa Das Quodlibet verschiedener Jahrhunderte, 1843). De zwaa easchtn san nåchn Rommel deitlich nåchm gleichn Schema aufbaut, Die Fahrt mit dem Dampfwagen is nåch seina Aunsicht des qualitätsvoiste von olle.